b'\n_START_ARTICLE_\nBiserica de lemn din Ione\xc8\x99ti, Arad\n_START_PARAGRAPH_\nBiserica de lemn din Ione\xc8\x99ti, comuna H\xc4\x83lmagiu, jude\xc8\x9bul Arad, a fost construit\xc4\x83 \xc3\xaen anul 1730, pe locul uneia ce data din 1460. Are hramul \xe2\x80\x9eSf.Mucenic Gheorghe\xe2\x80\x9d. Pictura pe p\xc3\xa2nz\xc4\x83 a fost executat\xc4\x83 \xc3\xaen 1845. Biserica se afl\xc4\x83 pe noua list\xc4\x83 a monumentelor istorice sub codul LMI: cod LMI AR-II-m-B-00614.\n_START_SECTION_\nIstoric\n_START_PARAGRAPH_\nCea mai veche men\xc8\x9biune scris\xc4\x83 referitoare la satul Ione\xc8\x99ti este anul 1441. Evolu\xc8\x9bia demografic\xc4\x83 ulterioar\xc4\x83 a localit\xc4\x83\xc8\x9bii consemneaz\xc4\x83 105 familii \xc3\xaen anul 1834, 375 locuitori \xc3\xaen 1910 \xc8\x99i 353 \xc3\xaen 1922. Biserica La numai 20 metri de Drumul Na\xc8\x9bional 79-A se afl\xc4\x83 o biseric\xc4\x83 de lemn, pe un bot de deal, ceea ce face ca ea s\xc4\x83 fie v\xc4\x83zut\xc4\x83 de la mare distan\xc8\x9b\xc4\x83. De aceast\xc4\x83 biseric\xc4\x83 se leag\xc4\x83 multe amintiri. Una din ele spune ca ar fi adus\xc4\x83 (dar nu se \xc8\x99tie c\xc3\xa2nd) din satul H\xc4\x83lm\xc4\x83gel. Informa\xc8\x9bia o afl\xc4\x83m de la Coriolan Petranu, care spune c\xc4\x83 biserica dateaz\xc4\x83 din 1850. Preotul locului pe nume Petru Bejan a consemnat urm\xc4\x83toarele: \xe2\x80\x9dBiserica este din 1460 \xc8\x99i a fost cl\xc4\x83dit\xc4\x83 \xc3\xaen alt\xc4\x83 parte a satului de unde a fost mutat\xc4\x83 pe locul unde se afl\xc4\x83 azi \xc3\xaen 1730. Parte din lemnele acelei biserici s-au folosit pentru cl\xc4\x83direa bisericii actuale, iar parte din lemne au fost v\xc3\xa2ndute la licita\xc8\x9bie unui oarecare, pe nume V\xc3\xa2r\xc8\x99e\xc8\x9bu care \xc8\x99i-a construit cu ele locuin\xc8\x9b\xc4\x83\xe2\x80\xa6\xe2\x80\x9d Anul 1460, evident, nu este cel real.\n_START_SECTION_\nTr\xc4\x83s\xc4\x83turi\n_START_PARAGRAPH_\nConstruc\xc8\x9bia \xc3\x8en mod cert construc\xc8\x9bia actualei biserici este rezultatul unei renov\xc4\x83ri din temelie, cu ad\xc4\x83ugarea unui soclu de piatr\xc4\x83 \xc8\x99i \xc3\xaenlocuirea t\xc4\x83lpilor groase. B\xc3\xa2rnele, fiind fasonate, s-au a\xc8\x99ezat \xc3\xaen cununi perfect suprapuse, d\xc3\xa2nd peretelui o suprafa\xc8\x9b\xc4\x83 neted\xc4\x83 peste care s-au b\xc4\x83tut apoi nuiele care s\xc4\x83 sus\xc8\x9bin\xc4\x83 tencuiala. Cu ocazia ultimei renov\xc4\x83ri, vechile console ale b\xc3\xa2rnelor din partea de sus a pere\xc8\x9belui au fost eliminate \xc8\x99i s-au p\xc4\x83strat doar console de la cele trei b\xc3\xa2rne orizontale de la strea\xc8\x99in\xc4\x83 (numite de localnici\xe2\x80\x9dcursuraie\xe2\x80\x9d), b\xc3\xa2rne care sus\xc8\x9bin acoperi\xc8\x99ul cu \xc3\xaenvelitoare de \xc8\x99indril\xc4\x83, azi cu \xc8\x9bigl\xc4\x83. \xc8\x98arpanta este de dat\xc4\x83 recent\xc4\x83. Ferestrele ini\xc8\x9biale mici (asa cum se vede una la altar) au fost mult m\xc4\x83rite. Turnul cu bulbi este \xc8\x99i el un rezultat al ultimei renov\xc4\x83ri, c\xc3\xa2nd \xc3\xaenveli\xc8\x99ul din sindril\xc4\x83 a fost \xc3\xaenlocuit cu unul de tabl\xc4\x83._NEWLINE_Planul Navei dreptunghiulare i se al\xc4\x83tur\xc4\x83 o absid\xc4\x83 pe plan dreptunghiular la baz\xc4\x83, dar rotunjit\xc4\x83 la pere\xc8\x9bi. O astfel de solu\xc8\x9bie nu se \xc3\xaent\xc3\xa2lne\xc8\x99te \xc3\xaen restul v\xc3\xa2ii Cri\xc8\x99ului Alb. \xc3\x8en Transilvania absida de plan circular o \xc3\xaent\xc3\xa2lnim foarte rar. Un exemplu de acest gen este biserica de lemn din Chie\xc8\x99d, jude\xc8\x9bul S\xc4\x83laj. \xc3\x8en cuprinsul Episcopiei Aradului, abside de plan semicircular au mai existat la bisericile (azi disp\xc4\x83rute) din Luguz\xc4\x83u si Iermata._NEWLINE_Pictura \xc3\x8en \xe2\x80\x9cfi\xc8\x99a de monument\xe2\x80\x9d \xc3\xaentocmit\xc4\x83 \xc3\xaen anul 1960 se arat\xc4\x83 urm\xc4\x83toarele: \xe2\x80\x9d \xc3\x8enainte vreme biserica a fost tencuit\xc4\x83\xe2\x80\xa6pe nuiele la exterior. Prin tencuire s-au distrus majoritatea picturilor. Ni s-au p\xc4\x83strat picturile de pe iconostas, din altar \xc8\x99i de pe peretele desp\xc4\x83r\xc8\x9bitor dintre tinda femeilor \xc8\x99i naos. Pe acest perete g\xc4\x83sim portretele a \xc8\x99ase regi, av\xc3\xa2ndu-l \xc3\xaen mijloc pe Dumnezeu \xc8\x99i un arhanghel. \xc3\x8entre figurile umane s\xc3\xa2nt r\xc4\x83sp\xc3\xa2ndite un cal \xc3\xaenaripat, o oaie , un vultur \xc8\x99i un animal cu cap de om. Pe iconostas \xc3\xaen partea inferioar\xc4\x83 sunt scenele: Na\xc8\x99terea Domnului, Botezul, \xc3\x8envierea, Cina cea de tain\xc4\x83, \xc3\x8en\xc4\x83l\xc8\x9barea la cer, Adormirea Maicii Domnului. Din motive de simetrie nu se respect\xc4\x83 cursul normal al vie\xc8\x9bii lui Isus. Altarul are pe pere\xc8\x9bii laterali reprezentate figurile a nou\xc4\x83 ierarhi \xc8\x99i Jertfa lui Avraam, pe bolt\xc4\x83, Iisus, Duhul Sf\xc3\xa2nt \xc8\x99i c\xc3\xa2nd au omor\xc3\xa2t Cain pe Abel. Pictura executat\xc4\x83 pe la mijlocul sec. al XIX-lea de un me\xc8\x99ter, probabil local, care a p\xc4\x83strat \xc3\xaen linii mari canoanele fixate \xc3\xaen acest sens, dar f\xc4\x83r\xc4\x83 un prea mare sim\xc8\x9b artistic. Coriolan Petranu scrie c\xc4\x83: \xe2\x80\x9dpictura din Ione\xc8\x99ti e \xc3\xaenrudit\xc4\x83 cu cea din \xc8\x9a\xc4\x83rmure, poate este opera aceluia\xc8\x99i maestru Ioan Demetrovici din Timi\xc8\x99oara\xe2\x80\x9d. Nu avem nici un motiv a ne \xc3\xaendoi de presupunerea lui Petranu, cu at\xc3\xa2t mai mult cu c\xc3\xa2t acela\xc8\x99i zugrav semnase \xc8\x99i pictura bisericii \xc3\xaenvecinate de la T\xc3\xa2rnava de Cri\xc8\x99. Pictura dateaz\xc4\x83 din jurul anului 1840. Pe piciorul mesei din altar (vizibil \xc8\x99i acum) scrie \xe2\x80\x9dFlorea D\xc4\x83nil\xc4\x83 1892\xe2\x80\x9d. Este cu siguran\xc8\x9b\xc4\x83 anul renov\xc4\x83rii din temelie a bisericii._NEWLINE_Icoane \xc3\x8en biseric\xc4\x83 se p\xc4\x83streaz\xc4\x83 c\xc3\xa2teve icoane pe lemn cu temele: \xe2\x80\x9dSf.Nicolae\xe2\x80\x9d, \xe2\x80\x9dMaria cu pruncul\xe2\x80\x9d, \xe2\x80\x9dIisus\xe2\x80\x9d, \xe2\x80\x9dDuminica orbului\xe2\x80\x9d, o icoan\xc4\x83 pe lemn reprezent\xc3\xa2nd \xc3\xaen patru casete pe Isus, Maria, Sf.Nicolae, un arhanghel \xc8\x99i Botezul lui Isus. Alte icoane de aici se p\xc4\x83streaz\xc4\x83 la m\xc4\x83n\xc4\x83stirea Arad-Gai. C\xc4\x83r\xc8\x9bile S-au p\xc4\x83strat \xc3\xaen biseric\xc4\x83 mai multe tip\xc4\x83rituri: Catavasier, R\xc3\xa2mnic, 1708, Catavasier, 1764 (:cump\xc4\x83rat la 1771\xe2\x80\x9d); Cazanie (\xe2\x80\x9cdonate la 1765\xe2\x80\x9d); Evanghelie, 1765 (pe care sunt \xc3\xaensemnate manuscrise: \xe2\x80\x9ddonat\xc4\x83 in 1775\xe2\x80\x9d. Se mai poveste\xc8\x99te c\xc4\x83, de groaza turcilor, preotul satului a fugit cu pa\xc8\x99tele pe un deal unde a dat pa\xc8\x99tele popula\xc8\x9biei, fugit\xc4\x83 \xc8\x99i ea. De atunci dealul se numeste Dealul Popii ,pe la anul 1541\xe2\x80\x9d. \xc3\x8en biseric\xc4\x83 se mai p\xc4\x83streaz\xc4\x83 dou\xc4\x83 c\xc4\x83r\xc8\x9bi manuscrise; Chiriacodromion, 1732 (donat la 1755) \xc8\x99i un Octoih (donat la 1781)._NEWLINE_Gorunul de tr\xc4\x83znet \xc3\x8en valea Cri\xc8\x99ului Alb exist\xc4\x83 o tradi\xc8\x9bie foarte veche care presupune plantarea \xc3\xaen preajma unei biserici a unui copac, care \xc3\xaen anii urm\xc4\x83tori nu numai s\xc4\x83 dea umbra celor ce se aflau l\xc3\xa2ng\xc4\x83 mormintele din jurul bisericii ci \xc8\x99i s\xc4\x83 apere construc\xc8\x9bia de tr\xc4\x83znet. De aceea se plantau copaci care aveau coroana mare \xc8\x99i \xc3\xaen\xc4\x83l\xc8\x9bime apreciabil\xc4\x83 la numai c\xc3\xa2\xc8\x9biva ani de la plantare. A\xc8\x99a s-a \xc3\xaent\xc3\xa2mplat \xc8\x99i la Ione\xc8\x99ti unde un falnic gorun st\xc4\x83 de straj\xc4\x83 L\xc4\x83ca\xc8\x99ului Sf\xc3\xa2nt.'